In-numru ta' rapporti lill-pulizija dwar siringi wżati mitluqa f'postijiet pubbliċi din is-sena kompla jiżdied. Fil-fatt sal-aħħar t'Awwissu f'pajjiżna kien hawn 90 rapport. Numru li juri żieda notevoli meta mqabbel mal-aħħar sentejn, fejn f'sena sħiħa fl-2014 kien hemm 77 rapport, u 61 rapport fl-2015. Kelliem għall-pulizija attribwixxa dan mhux neċessarjament għal żieda fis-siringi mormija barra, imma anke għal żieda fir-rapporti li qed isiru biex dawn jinġabru mingħajr dewmien. L-iktar lokalitajiet fejn isiru dawn ir-rapporti huma l-Furjana, il-Marsa, u Ħal Qormi. Għall-Furjana, is-siringi wżati mormija barra mhumiex aħbar ġdida: fl-2014 saru 22 rapport, u fl-2015 saru 17. Minn Jannar sa Awwissu 2016, kien hemm diġà 11-il rapport. Fl-istess perjodu fl-2016, il-Marsa u Ħal Qormi wkoll kellhom 10 rapporti kull wieħed. Ladarba l-pulizija tirċievi rapport (jew tkun hi stess li tirrapporta hekk kif issib dawn is-siringi) għalkemm mhuwiex strettament fl-obbligi tal-membri tal-Korp, dawn jiġbru s-siringi użati f'reċipjenti apposta, li mbagħad jiġu mgħoddija liċ-ċentri tas-saħħa biex jintremew ma' dak it-tip ta' skart. Għalkemm mhux responsabbiltà tagħhom, jagħmlu dan biex ikunu evitati xi inċidenti. Il-pulizija tissuġġerixxi li min juża s-siringi għandu jeħodhom fl-eqreb poliklinika biex jinqerdu ma' skart simili. Dan issa sar eħfef għaliex f'Settembru dawk li jiġbru s-siringi bla ħlas bdew jingħataw kontenitur apposta, li wieħed jista' jitfa' s-siringa wżata fih, u jieħdu lura biex jintrema.